RO Jurnalul Oficial al Uniunii Europene C 62/9

Publicarea, în temeiul articolului 8 alineatul (1) din Regulamentul delegat (UE) nr. 664/2014 al Comisiei, a documentului unic în ceea ce privește o denumire de origine sau o indicație geografică înregistrată în temeiul Regulamentului (CE) nr. 1107/96 al Comisiei, în conformitate cu procedura prevăzută la articolul 17 din Regulamentul (CEE) nr. 2081/92 al Consiliului

(2015/C 62/08)

DOCUMENT UNIC

REGULAMENTUL (CE) NR. 510/2006 AL CONSILIULUI

privind protecția indicațiilor geografice și a denumirilor de origine ale produselor agricole și alimentare (1)

„WALDVIERTLER GRAUMOHN”

Nr. CE: AT-PDO-0117-01269-31.3.2008

IGP ( ) DOP ( X )

1. Denumire

„Waldviertler Graumohn”

2. Statul membru sau țara terță

Austria

3. Descrierea produsului agricol sau alimentar

3.1. Tip de produs

Clasa 1.6. Fructe, legume și cereale în aceeași stare sau transformate

3.2. Descrierea produsului căruia i se aplică denumirea de la punctul 1

„Waldviertler Graumohn” face parte din soiurile de mac opiaceu și de mac pentru ulei (Papaver somniferum L.) și este cunoscut sub numele de mac cu capsulă deschisă (Schüttmohn). Pe lângă soiurile endemice locale din regiunea Waldviertel, există și două soiuri înregistrate: Edel-Weiss și Edel-Rot. Sămânța acestui mac este gri și reniformă; ea are o lungime aproximativă de 1-1,5 mm și o lățime aproximativă de 0,7-1 mm și prezintă o coajă fină. Suprafața are o structură reticulară. Conținutul de ulei este cuprins între 43,4 % și 48,4 %. Datorită acestui conținut ridicat de ulei și a cojii subțiri a seminței, „Waldviertler Graumohn” are un gust pronunțat și suav de mac, cu o savoare de nucă. „Waldviertler Graumohn” prezintă un conținut de acizi grași nesaturați de circa 85 %.

„Waldviertler Graumohn” este unul dintre puținele soiuri de mac ale cărui capsule seminale se deschid la maturitate, ceea ce permite recoltarea semințelor fără a distruge capsulele.

3.3. Materii prime (numai pentru produsele prelucrate)

—

3.4. Hrană pentru animale (numai pentru produsele de origine animală)

—

3.5. Etape specifice ale producției care trebuie să se desfășoare în aria geografică delimitată

—

3.6. Norme specifice privind felierea, răzuirea, ambalarea etc.

Loturile individuale sunt depozitate și prelucrate separat, astfel încât fabricantul să poată fi identificat în orice moment.

3.7. Norme specifice privind etichetarea

În cazul în care comercializarea nu este realizată direct de către fermieri, ci prin comercianți intermediari, fiecare lot este marcat, din momentul preluării, cu numărul producătorului (sau cu numărul lotului), așa încât producătorul să poată fi identificat în orice moment.

4. Delimitarea concisă a ariei geografice

Waldviertel este o regiune din landul austriac Austria Inferioară (Niederösterreich); zona de cultivare cuprinde districtele politice Zwettl, Gmünd, Waidhofen/Thaya, Horn, Krems/Land (la nord de Dunăre) și Melk (la nord de Dunăre).

5. Legătura cu aria geografică

5.1. Specificitatea ariei geografice

Soluri aride, oscilații puternice de temperatură între zi și noapte, climat secetos în perioada de recoltare; cultivarea tradițională a produsului „Graumohn” are loc în aria specificată din secolul al XIII-lea; cultivarea macului necesită o atenție deosebită și un sol pregătit în scopuri horticole; cunoștințele de specialitate acumulate au condus la dezvoltarea unor mașini de recoltat speciale pentru „Waldviertler Graumohn”, întrucât acesta, prezentând o coajă fină a seminței și un conținut ridicat de ulei, ar fi lovit și strivit dacă ar fi recoltat utilizându-se combine pentru recoltat și treierat tradiționale, așa încât s-ar râncezi.

5.2. Specificitatea produsului

De culoare gri, semințele sunt destul de mari în comparație cu semințele altor soiuri de mac și au o coajă fină. Ele prezintă un conținut de ulei cu 2-3 % mai ridicat decât soiurile de mac albastru, precum și un conținut ridicat de acizi grași nesaturați. Produsul are un gust intens.

5.3. Legătura cauzală dintre aria geografică și calitatea sau caracteristicile produsului (pentru DOP) sau o calitate anume, reputația sau alte caracteristici ale produsului (pentru IGP)

Spre deosebire de frunzele altor soiuri de mac, frunzele soiului „Waldviertler Graumohn” sunt mai moi și au margini dințate și lobate; tulpina prezintă o pilozitate specifică. Datorită acestor caracteristici speciale, „Waldviertler Graumohn” poate profita mai bine de roua formată în urma oscilațiilor puternice de temperatură între zi și noapte, predominante în regiunea Waldviertel, ceea ce este prielnic pentru buna sa dezvoltare. În plus, oscilațiile de temperatură din aria geografică au și un efect special asupra formării semințelor, care se contractă la frig și se dilată la căldură. Această mișcare produce un gust mai intens. În plus, datorită solurilor aride din regiunea Waldviertel, soiul „Waldviertler Graumohn” crește încet, fapt ce are, la rândul său, un efect pozitiv asupra calității și cantității uleiului de mac. Climatul secetos din perioada de recoltare are o importanță decisivă pentru calitatea macului și a capsulelor.

Cultivarea macului joacă un rol economic important pentru agricultura din regiunea Waldviertel, care are o structură formată cu precădere din exploatații agricole mici. Totodată, cultivarea macului capătă în special pentru turism o importanță din ce în ce mai mare, reprezentând un element peisagistic. Câmpurile înflorite cu maci roșii și albi atrag în fiecare an mulți turiști în regiunea Waldviertel. În plus, „Waldviertler Graumohn” este un ingredient tradițional utilizat frecvent în bucătăria regională.

Trimitere la publicarea caietului de sarcini

[articolul 5 alineatul (7) din Regulamentul (CE) nr. 510/2006 (2)]

www.patentamt.at/Home/Markenschutz/Herkunftsangaben/Formulare/HA2_07_sp_WaldviertlerGraumohn_1.pdf

(1) JO L 343, 14.12.2012, p. 1.

(2) A se vedea nota de subsol 1.